Steeds geen teken van man wat in see verdwynPolisiebeamptes op die toneel. (Foto: Netcare 911) Daar word aanvaar dat die man wat Sondagoggend in die see vermis geraak het terwyl hy in die Umhlanga Rocks-omgewing noord van Durban geswem het, verdrink het. Shawn Herbst, woordvoerder van Netcare 911, sê dié aanname word gemaak op grond van die lang tydperk wat verloop het sedert die man in die water verdwyn het sonder dat reddingswerkers daarin kon slaag om hom op te spoor. Maroela Media het vroeër berig ŉ Kongolese man wat in Suid-Afrika woon het in die moeilikheid beland toe hy in die see by ŉ strand waar swem nie toegelaat word nie noord van Bronze Beach gaan swem het. Volgens ooggetuies het die man en sy vrou saam geswem toe hy onder die water verdwyn het. Paramedici is omstreeks 09:20 na die strand ontbied. Reddingsbeamptes op die toneel om na die man te soek nadat hy in die see verdwyn het. (Foto: Netcare 911) Brendon Power van die Nasionale Seereddingsinstituut (NSRI) in Ballito sê twee lede van die publiek het glo in die water ingegaan om te probeer om die man te help, maar was onsuksesvol. eThekwini-lewensredders het in die gebied waar die man vermis geraak het geduik, en lede van die polisie se duikeenheid, die metro se duik- en reddingseenheid en NSRI-reddingswemmers het later by hulle aangesluit. ŉ Reddingswaterponie en seereddingsboot is ook gebruik om na die man te soek. Patrolliewerk is al langs die strand gedoen om te kyk of daar enige teken van die man was. Power sê die polisie het ook ŉ traumaberader op die toneel gehad om die vermiste man se lewensmaat by te staan. “Na ongeveer drie en ŉ half uur is die uitgebreide soektog opgeskort weens verswakkende seetoestande. Die soektog sal hervat word wanneer die toestande verbeter het,” sê Power. “Die soektog aan die kus het egter voortgegaan. Die polisie het die situasie oorgeneem en ŉ amptelike ondersoek begin.” Volgens Power woon die man in Johannesburg en was hy met vakansie in Durban toe die voorval gebeur het. ‘n Uitgebreide soektog na die man is van stapel gestuur. (Foto: Netcare 911)